[pic] | COMISIA EUROPEANĂ |

Bruxelles, 22.1.2010

COM(2010)8 final

2010/0003 (NLE)

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

EXPUNERE DE MOTIVE

Acordul interinstituțional din 17 mai 2006[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita unui plafon anual de 500 de milioane EUR, în plus față de rubricile bugetare corespunzătoare din cadrul financiar. Criteriile de eligibilitate aplicabile contribuțiilor din acest fond sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (FEG)[2]. Acest regulament a fost modificat ultima dată prin Regulamentul (CE) nr. 546/2009[3], care extinde temporar domeniul de aplicare a FEG și modifică criteriile de eligibilitate. Regulamentul modificat se aplică în cazul cererilor primite începând cu 1 mai 2009.

Serviciile Comisiei au efectuat o analiză detaliată a cererii depuse de Lituania în conformitate cu Regulamentul (CE) nr. 1927/2006, în special cu articolele 1, 2, 3, 4, 5 și 6.

Cazul EGF/2009/010 LT/Snaigė

1. Cererea Lituaniei, prezentată Comisiei la 23 iulie 2009, are la bază criteriile de intervenție specifice menționate la articolul 2 litera (c) din Regulamentul nr. 1927/2006, care permite derogarea de la cerințele prevăzute la articolul 2 literele (a) și (b) pentru piețele mici ale muncii sau în împrejurări excepționale, atunci când concedierile au un impact grav asupra ocupării forței de muncă și asupra economiei locale. Lituania a precizat că cererea sa vizează derogarea de la articolul 2 litera (a), în care pragul normal este de cel puțin 500 de concedieri într-o perioadă de 4 luni. În cazul întreprinderii AB Snaigė, concedierile au avut loc în două mari etape, nivelul maxim fiind atins în noiembrie 2008 și februarie-martie 2009; nu a existat însă o perioadă unică de patru luni în care să fi avut loc cel puțin 500 de concedieri, deși numărul total al concedierilor a depășit această cifră într-o perioadă cu șase săptămâni mai mare decât perioada de referință. Cererea a fost depusă în termenul de 10 săptămâni prevăzut la articolul 5 din acest regulament.

2. În această cerere se face referire la 651 de concedieri, pentru 480 dintre acestea solicitându-se asistența FEG.

3. Detalii privind evaluarea acestei cereri sunt disponibile în comunicarea adoptată de Comisie[4].

Pe baza concluziilor acestei comunicări, se propune acceptarea cererii EGF/2009/010 LT/Snaigė depuse de Lituania privind concedierile care au avut loc la întreprinderea AB Snaigė și la doi dintre furnizorii săi, întrucât a fost prezentată dovada unei legături cauzale directe și demonstrabile între respectivele concedieri și criza financiară și economică mondială. S-a propus un pachet coordonat de servicii personalizate eligibile, pentru care contribuția solicitată din FEG este de 258 163 EUR (a se vedea pagina următoare).

Finanțare

Bugetul anual total disponibil pentru FEG este de 500 de milioane EUR. Ajutoarele propuse de Comisie în cadrul acestui fond se bazează pe informațiile furnizate de Lituania.

Pe baza cererilor de intervenție a fondului formulate de Lituania, în care se precizează faptul că au fost afectate întreprinderea AB Snaigė și doi dintre furnizorii săi, contribuția FEG la finanțarea pachetelor coordonate de servicii personalizate se ridică la 258 163 EUR, sumă care reprezintă 65% din costul total.

Având în vedere cuantumul maxim care poate fi acordat din acest fond, stabilit în conformitate cu articolul 10 din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

În urma intervenției solicitate, va rămâne disponibil un procent de cel puțin 25% din suma maximă anuală rezervată pentru FEG pentru acoperirea nevoilor în ultimele patru luni ale anului, în conformitate cu articolul 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a fondului, Comisia inițiază procedura simplificată de dialog trilateral, în conformitate cu punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării fondului și la suma solicitată. Comisia invită prima dintre cele două componente ale autorității bugetare care ajunge la un acord cu privire la proiectul de propunere de mobilizare a fondului, la nivelul politic corespunzător, să informeze cealaltă componentă și Comisia în legătură cu intențiile sale.

În cazul în care una dintre cele două componente ale autorității bugetare nu este de acord cu acest proiect, se va organiza o reuniune formală trilaterală.

Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

2010/0003 (NLE)

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei Europene[7],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați care suportă consecințele schimbărilor structurale majore din structura comerțului mondial și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 23 iulie 2009, Lituania a depus o cerere de mobilizare a FEG privind concedierile care au avut loc la AB Snaigė și la doi dintre furnizorii săi. Având în vedere faptul că această cerere îndeplinește condițiile privind stabilirea contribuției financiare prevăzute la articolul 10 din Regulamentul (CE) nr. 1927/2006, Comisia propune mobilizarea sumei de 258 163 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Lituania.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 258 163 EUR , sub formă de credite de angajament și credite de plată.

Articolul 2

Prezenta decizie intră în vigoare în a […] zi de la data publicării în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] JO L 167, 29.6.2009, p. 26.

[4] SEC(2009) 1620, 30.11.2009.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].